KYK: Bal tref bouler teen kop, gaan vir 6 | Netwerk24
KYK: Bal tref bouler teen kop, gaan vir 6
21 Februarie 2018 10:26
Andrew Ellis, kaptein van die Canterbury-krieketspan, is 'n taai kalant.
Stuff.co.nz berig hy is Woensdag met 'n dryfhou deur die Auckland-kolwer Jeet Raval in 'n Ford Trophy-wedstryd deur die bal van sy eie boulwerk teen die kop getref.
Canterbury se Andrew Ellis. Foto's: Getty Images
Die bal het daarna, van Ellis se kop af, oor die grenstou geseil vir 'n ses. Die skeidsregter het aanvanklik beslis die kolwer het 'n vier geslaan, voordat 'n kykweer bewys het 'n ses is aangeteken.
Ellis het sy kop gegryp, terwyl Raval hom genader het om vas te stel of hy oukei is.
Die veelsydige speler het die veld verlaat om 'n toets vir harsingskudding te ondergaan, maar dokters was tevrede en hy het later teruggekeer om verder te speel.
Die veteraan beleef 'n rowwe seisoen weens beserings.
Hy het in Oktober 'n beentjie in sy linkerhand gebreek toe hy deur die eerste bal van die seisoen raakgeboul is.
Kort ná sy terugkeer in November het hy die wysvinger op sy linkerhand gebreek toe hy 'n vangskoot probeer benut.
Ellis het laaste gelag deur Raval (149) se paaltjie plat te trek. Hy het boulsyfers van 2/52 in 7 beurte behaal.